  Анжелика Тихонова корреспондент 29-тӥ пӧсьтолэзе Ижкарын лулчеберетъя волонтёръёслы «Куара» огинлэн «Палэп» медиашколаез ужзэ мытӥз. Отчы вить ёросъёсысь асмылкыдчиос пыриськозы. Со сярысь ивортодэтъя «Удмуртия» агентстволэн корреспондентэзлы ӵектослэн кивалтӥсез Ольга Степанова вераз. Ӵектослэн нырысетӥ люкетэз улсын куинь семинар ортчоз. Нырысетӥяз радъясьёс Шаркан, Кияса, Пичи Пурга, Можга но Алнаш ёросъёсысь 20 лулчеберет ужъюртъёсысь, лыдӟетъюртъёсысь, кибашлыослэн центръёсысьтызы ӧнерчиосты туспуктэмъёс лэсьтыны, мерлыко вотэсъёслы чебер контент кылдытыны дышетӥзы. Семинарез «Куара» огинлэн кивалтӥсез Владислав Степанов нуиз. Эшшо кык семинар радъяны чакласьком на. Одӥгез соцсетьёсы гожъяськонэн герӟаськемын, копирайтинген, SMM-ен, нош куинетӥез семинармы дизайнлы сӥземын луоз. Мерлыко вотэсъёсын чебер оформление лэсьтон бордын ужалозы, культура учреждениослэсь соцсетьёсысь страницаоссэс чеберман бордын Ольга Степанова, «Палэп» ӵектослэн кивалтӥсезЁросъёс юнме быръемын ӧй вал. «Куара» огинлэсь мукет ӵектосъёссэ улонэ пыӵатыку, ӵапак отысь лулчеберет ужъюртъёсын ужасьёслэсь дышетонъёс ортчытыны трос куронъёс вуылӥзы. Ӵектослэсь нырысетӥ люкетсэ йылпумъям бере, ӧнерчиос верам ёросъёсы потозы но отысь лулчеберетъя волонтёръёслы семинаръёс ортчытозы. Котькуд ёросын 40 муртэз ньыль ӧръя дышетом: туспуктон, видео, дизайн но SMM. Котькуд группаын 10 котыр адями дышетскоз. Кык нуналъем семинаръёс радъяломы Ольга Степанова, «Палэп» ӵектослэн кивалтӥсезНош куинетӥ люкетаз ини со волонтёръёс ӵектослэн нырысетӥ люкетаз тодон-валан люкам кураторъёссы кивалтэм улсын практической уж быдэстозы. Соос ёросазы ортчись бадӟым ужрадэз быръёзы но мерлыко вотэсъёсын соин рос-прос тодматон бордын ужалозы. SMM группаын дышетскисьёс гожъялозы постъёс ужрад сярысь, дизайн ӧрын дышетскемъёс афиша дасялозы, кин фото ӧрын – фотосъёмка карозы ужрадлы, нош видео ӧрын – соос дасялозы видеоролик, отчётной видеоролик ужрадысь Ольга Степанова, «Палэп» ӵектослэн кивалтӥсезӴектосэз туэ шуркынмонозь быдэсъяськоз. Волонтёръёсын тодон-валанэнызы «Куара» огинлэн тӧроез, видеоӵектосъёсъя режиссёр но монтажё Владислав Степанов, туспуктӥсь Максим Егоров, SMM ӧнерчи, копирайтер Анастасия Авад но Калыкъёслэн эшъяськон юртысьтызы ёзэтэн кивалтӥсь, дизайнер Марина Степанова люкиськозы. Чакласькомы, валтӥсь результатэз луоз – котькуд культура учреждение бордын медиаволонтёръёслэсь сыӵе пичияк медиаволонтёрский корпус кылдоз, кудъёсыз азьланяз но культурая ужъюртъёслы соцсетьёсын ужзэс чебер, ӟечлыко нуыны быгатозы Ольга Степанова, «Палэп» ӵектослэн кивалтӥсезПусъём, ӵектосэз улонэ пыӵатыны коньдон «Культура» йӧскалык ӵектослэн «Творческие люди» федерал ӵектосэзлэн «Волонтёры культуры» программаез улсын «Российский фонд культуры» висъяз. Грантлэн быдӟалаез - 463 сюрс 600 манет.  Тодэ вайытом, туэ Удмуртиын нылашъёслы но нылкышноослы чеберлыкъя, чеберлыкез шӧдонъя но творчествоя CHEBERAI йӧскалык онлайн-школа ӧсъёссэ усьтоз. Тегъёс: Лулчеберет Ижкар мерлыковотэс Удмуртия удмуртъёс волонтёръёс  